কাজের চাপে স্বাস্থ্য ঝুঁকিতে বিএলও’ রা, বাড়ছে উদ্বেগ

বহরমপুর: এসআইআর (SIR) সংক্রান্ত এনুমারেসন ফর্ম দেওয়ার কাজ প্রায় শেষ। কিন্তু এখনও কাটেনি আতঙ্ক। রয়েছে দেশ ছাড়ার আতঙ্কও। যার পরিণতি ভয়ংকর। ইতিমধ্যেই মুর্শিদাবাদ (Murshidabad) জেলার কয়েকজন ভোটার আত্মহত্যা করেছেন, অনেকের হার্ট অ্যাটাকে মৃত্যু হয়েছে বলে অভিযোগ উঠেছে। সেই এনুমারেসন ফর্ম (Enumeration Form) ভোটার দের বাড়ি বাড়ি পৌঁছে দেওয়া থেকে ফর্ম পূরণ করে নিয়ে আসতে চাপে পড়েছেন বুথ লেভেল অফিসাররা।

বিশেষ করে শিক্ষকরা চাপে পড়েছেন ভীষণ ভাবে। একদিকে নির্বাচন কমিশনের চাপে স্কুল থেকে অন ডিউটি পাচ্ছেন না ওই বিএলওরা। অন্যদিকে পোর্টালে ডাউনলোড করার সময় সার্ভার ডাউন দেখানোর ফলে অতিরিক্ত চাপ বেড়েছে বিএলও (BLO) দের। তারপর স্থানীয় ভোটারদের ফর্ম ভুল হলেই চাকরি যাওয়ার আশঙ্কা।

যার জেরে রাজ্যের বিভিন্ন জায়গায় বিএলওরা অসুস্থ হয়ে পড়ছেন। ইতিমধ্যেই কোন্ননগর, রায়গঞ্জ সহ বিভিন্ন এলাকায় বিএলওরা অসুস্থ হয়ে পড়েছেন। মাল বাজারে এক মহিলা বিএলও আত্মহত্যা করেছেন। নদিয়াতেও এক মহিলা বিএলও আত্মহত্যা করেছেন।

শনিবার রঘুনাথগঞ্জের ১৩৭ নম্বর বুথের বরোজ এলাকায় বিএলও কৌশিক ঘোষ এসআইআরের কাজ করার সময় জ্ঞান হারিয়ে ফেলেন। তাকে জঙ্গিপুর মহকুমা হাসপাতালের এইচ ডি ইউ বিভাগে ভর্তি করা হয়েছে। অমানবিক প্রশাসনিক চাপ, অবাস্তব সময়সীমা, আর সামান্য ভুলের কারণে শাস্তির আতঙ্ক – সব মিলিয়ে মানসিক ভাবে ভেঙে পড়ছেন মুর্শিদাবাদের বিএলওরা ।

বিএলও রা জানাচ্ছেন, নির্বাচন কমিশনের জটিল ডিজিটাল প্রক্রিয়া, কম সময়সীমা, শাস্তির আতঙ্ক তাঁদের তাড়া করে বেড়াচ্ছে। রাতভর তদারকির নামে মানসিক নির্যাতন চলছে। যার পরিণতি অসুস্থতা।

অনেকে শরীর অসুস্থ হওয়ার কারণে বাড়িতে বসেই ফর্ম জমা নিচ্ছেন। আবার মানসিক চাপ থাকা সত্ত্বেও বাড়ি বাড়ি গিয়ে ফর্ম জমা নেওয়ার কাজ করছেন অনেকেই।

আরও পড়ুন- অতিরিক্ত কাজের চাপে অসুস্থ বিএলও, কাটোয়া হাসপাতালে ভর্তি

অন্যদিকে এস আই আর ফর্মপূরণ করার পর পোর্টালে আপলোড করতে গিয়ে বিপাকে পড়ছেন বিএলওরা, আপলোড করার সময় ‘রেকর্ড নট ফাউন্ড’ দেখাচ্ছে বলে অভিযোগ।

নির্বাচন কমিশনের জটিল ডিজিটাল প্রক্রিয়ায় দিশেহারা কান্দি বিধানসভা সহ মুর্শিদাবাদের কয়েকটি বিধানসভার বিএলওরা বলে দাবি করেছেন বহরমপুর সাংগঠনিক জেলা তৃণমূল সভাপতি অপূর্ব সরকার।

কান্দি বিধানসভা এলাকায় প্রায় পঞ্চাশ হাজার ভোটারের নাম বঞ্চিত হচ্ছে তাদের সাংবিধানিক অধিকার থেকে বলে দাবি কান্দির তৃণমূল বিধায়কের।

বিষয়টি নিয়ে নির্বাচন কমিশনকে অভিযোগ জানিয়েছেন অপূর্ববাবু, একই সাথে বিষয়টি নিয়ে দৃষ্টি আকর্ষণ করার জন্য মুখ্যমন্ত্রীকে চিঠিও পাঠিয়েছেন তিনি।

পাশাপাশি বিএলওদের স্বাস্থ্য নিয়ে চিন্তার দরকার, যারা অসুস্থ হচ্ছেন তাদের দিকেও লক্ষ্য রাখা উচিত নির্বাচন কমিশনের বলে জানাচ্ছেন রাজ্যের বিদ্যুৎ প্রতিমন্ত্রী আখরুজ্জামান।

যদিও বিষয়টি মানতে নারাজ মুশিদাবাদ জেলা বিজেপি। বিজেপির দাবি, ভুয়ো ভোটার থাকবে, মৃত ভোটার থাকবে, একই ভোটারের চার জায়গায় নাম থাকবে এটা হতে পারে না। স্বচ্ছ ভোটার তালিকা তৈরি করছে নির্বাচন কমিশন। বিএলওদের চাপ থাকলেও, ভীষণ চাপ এটা বলা যায় না।

দেখুন আরও খবর-